Oscars: Die klap wat die wêreld aan die gons het | Maroela Media
Hoewel Will Smith Sondagaand met sy heel eerste Oscar-toekenning as beste akteur vereer is, is dit nie waarom sy naam nou op die ganse wêreld se lippe is nie.
Smith (53), wat die gesogte goue beeldjie vir sy rol in die fliek King Richard huis toe geneem het, het opslae gemaak toe hy die komediant en akteur Chris Rock 'n klap gegee het op die verhoog omdat dié 'n grap oor sy vrou, Jada Pinkett Smith, gemaak het.
Hoewel Smith eers gelag het, het Pinkett Smith se gesig boekdele gespreek en Smith het die verhoog betree om vir Rock aan te vat.
Smith het vir Rock 'n harde klap deur die gesig gegee en weggestap, waarna hy weer vanuit sy sitplek uit die gehoor vir Rock geskree het: "Hou my vrou se naam uit jou f****n mond!"
Dit het aanvanklik eers gelyk of dié twee akteurs 'n grap maak, maar kykers en die gehoor het gou besef dit is nie die geval nie toe Smith uit sy sitplek opstaan om vir Rock op die verhoog te moker.
Kykers by die huis het egter nie gehoor hoe Smith vir Rock skel nie, aangesien ABC, die netwerk wat die Oscars-geleentheid uitgesaai het, die regstreekse uitsending gesny het nadat Smith vir Rock geslaan het.
Tydens 'n advertensiebreuk het die akteur Denzel Washington met Smith gepraat. Smith het in sy bedankingstoespraak, nadat hy die beeldjie vir beste akteur gewen het, gesê Washington het aan hom gesê: "Wees versigtig op jou grootste oomblik, want dit is wanneer die duiwel vir jou kom".
"Ek wil om verskoning vra aan die Akademie [wat die Oscars-geleentheid aanbied] en my mede-benoemdes," het 'n tranerige Smith gesê toe hy die toekenning ontvang het vir sy vertolking van die rol van Richard Williams, pa van die tennissterre Venus en Serena.
"Kuns boots die lewe na. Ek lyk nou soos die gekke pa, net soos wat hulle gesê het oor Richard Williams. Maar die liefde laat jou vreemde dinge doen," het hy gesê.
"Richard Williams was 'n heftige verdediger van sy familie. Ek hoop die Akademie nooi my weer terug."
Rock se grappie het verwys na die fliek 1997-fliek G.I. Jane. Demi Moore het destyds opslae gemaak toe sy haar lang, donker lokke afgeskeer het vir die hoofrol in dié fliek.
Rock het oorbluf gelyk na afloop van die insident en aan die gehoor gesê: "Dit was die grootste aand in die geskiedenis van televisie".
Die 94ste Oscar-toekennings is Sondagaand in die Dolby-teater in Los Angeles in die VSA uitgedeel.
Bykomende bronne: Variety, BBC
Deel van: Bekendes, Flieks, Televisie, Wêreldnuus
Moet seker maar probeer om die dooie perd aan die gang en relatief te hou, so bietjie UFC propaganda voor die geveg gaan nie vir Hollywood/Oscars red nie. Good riddance, kan nie te vinnig gebeur nie.
Hierdie lyk meer soos n persoonlike vendetta wat uit gekom het in hierdie situasie. Die opmerking was dalk die laaste strooi in die vendetta. Hou haar gesig dop. As dit n onskuldige grappie was sou sy dit lighartig af gelag het. Duidelik was haar houding reeds negatief toe Rock op die verhoog staan. Ek is oortuig daarvan dat hierdie die rokie is van n vuurtjie wat erens brand….meer aan die hele storie. Ons kyk maar uitkom in die volgende paar dae.